En skæv næse, eksem eller en karakteristisk skønhedsplet.

Er det træk, der gør os unikke, eller er det skønhedsfejl, der skal slettes fra familiealbummet?

Jeg redigerer hele tiden. Omkring 50 procent af forældrene bestiller redigering af billederne. Edyta Sørensen, fotograf

Har du fået redigeret skolefotos? Har du selv fået ændret dit eget skolefoto, dit barns eller har du en traumatiserende skolefoto-anekdote? Og har du lyst til at fortælle om det? Så skriv til DR på mtbu@dr.dk.

Det tager flere stilling til, nu hvor børn skal igennem en tid med skolefotos, der kan medføre tårer og følelsen af ikke at se helt rigtig ud.

DR har talt med flere skole- eller institutions-fotografer, som beretter om opkald fra forældre, som vil have retoucheret deres børns billeder.

En af dem, der særligt genkender tendensen, er Edyta Sørensen. Hun er fotograf i virksomheden Iperspektiv og oplever, at omtrent halvdelen af alle forældre vil have ændret et eller andet på deres guldklumps billede. Så de kan se helt perfekte ud.

- Jeg redigerer hele tiden. Nogle forældre kan jeg overbevise om at lade være med at ændre for meget, men nogle forældre vil absolut have, at det skal ligne et maleri.

Men hun forsøger altid at få forældrene til at vælge den naturlige løsning, fordi hun ikke mener, at retouchering er nødvendig:

- Jeg siger: Prøv at se, hvor fantastiske de faktisk er. Det er jo dokumentation af barndommen.

Prøv at se, hvor fantastiske de faktisk er. Det er jo dokumentation af barndommen Edyta Sørensen, fotograf

De er perfekte, som de er

Edyta Sørensen tager billeder af børn i vuggestuer og børnehaver i København og omegn.

Ifølge hende er det helt ned til vuggestuealderen, at forældre efterspørger redigerede billeder, fordi de vil have glansbilleder.

Hun er dog ikke selv meget for at redigere billeder alt for meget. Hendes tommelfingerregel er, at hvis det er noget, der ikke forsvinder af sig selv inden for to uger, så vil hun helst undgå at ændre det, for eksempel hvis barnet har en misfarvning på en tand eller et modermærke.

Hun ser nemlig billederne som dokumentation for, hvordan barnet ser ud.

- Børnenes udseende ændrer sig meget, især i vuggestue og børnehave. Og det er fedt at have indkapslet ændringerne i nogle gode, naturlige billeder, siger hun.

Hvad skal væk? Skolefotograferne kan opremse mange forskellige eksempler på, hvad forældrene vil have redigeret. De nævner blandt andet: Tit og ofte vil forældre have fjernet en savlplet fra et barns trøje, sår og eksem i ansigtet, skrammer, plastrer og pletter på mindre børn.

Engang imellem skal børnenes tænder også gøres hvidere, hvis der for eksempel er misfarvninger eller en død tand.

I den mere sjældne afdeling er forespørgsler om, at buttede børn skal gøres slankere på billedet.

For ældre børn er det ofte bumser, der skal væk.

For de ældre børn skal der i mere sjældne tilfælde fjernes piercinger og mærker fra piercinger, der er taget ud.

Krævende forældre

I Gauss Foto arbejder Lene Jensen med administration og har den daglige kontakt til forældrene.

Jeg synes, forældrene bliver mere og mere krævende Lene Jensen, ansat i fotografvirksomhed

Firmaet fotograferer cirka 40.000 børn om året i hele landet, fra de går i vuggestue til de går ud af folkeskolen.

De oplever en stigende efterspørgsel fra forældre om at få fjernet 'fejl’ på deres børns billeder. Ifølge Lene Jensen ringer der nogle ind hver eneste dag.

- Vi oplever, at forældrene bliver mere pertentlige over deres børn. Forældre vil oftere have bumser, sår og plastre fjernet. Så jeg synes, forældrene bliver mere og mere krævende, siger hun.

- Men vi prøver at skrue lidt ned for det. Det er jo skolefotos. Hvis de vil have et perfekt Hollywood-billede, så kan de komme ned i studiet.

Lene Jensen føler, at hun som ansat hos en skolefotograf har et medansvar for at modvirke tendensen. Derfor sørger de for, at efterredigeringen ikke løber løbsk.

Det er nemlig vand på perfekthedshjulet, hvor vi skal ligne hinanden, og netop derfor er hun også meget opmærksom på ikke at overredigere billeder.

- Vi har en politik om, at det skal være så naturligt som overhovedet muligt. Er der en dreng på 17 år med bumser, så fjerner vi dem ikke, så han kommer til at ligne James Dean, siger hun.

På den anden side vil hun nødigt se en grædende teenager, der smider sit skolefoto i skraldespanden, inden det overhovedet er kommet med hjem.

Derfor lægger Gauss Foto altid et lille filter på og mindsker de værste bumser.

- For vi ved, at det er det, folk vil have, siger hun.

Væk med bumser, sår og eksem inden de sender ud

Jesper Klausen har arbejdet i Dansk Skolefoto de sidste 35 år.

Han kan mærke, at der er en øget bevidsthed om, at det er muligt at få ændret på sit udseende. Hos Dansk Skolefoto får de nemlig flere henvendelser om at redigere skolefotos.

Men i forhold til hvor mange billeder firmaet tager, synes han, at det en lille procentdel.

Han tror, at det kan skyldes, at Dansk Skolefoto fjerner de fleste ting, som forældre plejer at ringe ind omkring, inden de sender billederne ud.

Og de prøver altid at imødekomme forældrenes ønsker, men kun inden for hvad Jesper Klausen kalder ‘rimelighedens grænser’.

- I går kom vores administrative leder ind med et billede fra en kunde, der ville have retoucheret et kæmpe kæbeparti, der synede piercet med sår efter piercinger. Jeg tror, der var en otte-ti huller over hele hagepartiet, siger han.